กรมบัญชีกลางโชว์ยอดเบิกจ่ายครึ่งปี9.6แสนล.
กรมบัญชีกลางโชว์เบิกจ่ายงบครึ่งปีแรกฉลุยกว่า 9.6 แสนล้าน พร้อมลั่น 21 พ.ค. นี้ เตรียมตัดงบไทยเข้มแข็งของหน่วยงานที่เสนอของบจัดสรรไม่ทัน
3 พ.ค. 2553

กรมบัญชีกลางโชว์เบิกจ่ายงบครึ่งปีแรกฉลุยกว่า 9.6 แสนล้าน พร้อมลั่น 21 พ.ค. นี้ เตรียมตัดงบไทยเข้มแข็งของหน่วยงานที่เสนอของบจัดสรรไม่ทัน
นายพงษ์ภาณุ เศวตรุนทร์ อธิบดีกรมบัญชีกลาง เปิดเผยว่า การเบิกจ่ายงบประมาณปี 2553 ในช่วง 6 เดือน (ต.ค.52-เม.ย.53) เบิกจ่ายได้แล้ว 9.65 แสนล้านบาท คิดเป็น 56.81% ของงบประมาณรายจ่าย 1.7 ล้านล้านบาท  แบ่งเป็นการเบิกจ่ายรายจ่ายประจำ 8.44 แสนล้านบาท คิดเป็น 57.08% และรายจ่ายลงทุน 1.21 แสนล้านบาท คิดเป็น 54.99%
สำหรับการเบิกจ่ายงบประมาณลงทุนโครงการไทยเข้มแข็ง 2555 วงเงิน 3.5 แสนล้านบาท ในช่วงครึ่งปีแรก สามารถจัดสรรงบประมาณได้แล้ว 2.92 แสนล้านบาท และเบิกจ่ายได้ 1.26 แสนล้านบาท หรือคิดเป็น 43% ของวงเงินที่ได้รับการจัดสรร โดยคาดว่าภายในสิ้นปี 53 คาดว่าจะเบิกจ่ายได้ 2.8 แสนล้านบาท หรือประมาณ  80% ของงบทั้งหมด 
ทั้งนี้ได้กำหนดให้หน่วยงานที่ขอชะลอการเบิกจ่ายได้แก่ กระทรวงสาธารณะสุข และกระทรวงศึกษาธิการ รายงานสรุปตัวเลขโครงการทั้งหมดเสนอให้คณะรัฐมนตรีพิจารณาภายในวันที่ 21 พ.ค.นี้ เพื่อให้กรมบัญชีกลางได้สรุปตัวเลขโครงการที่ใช้เงินกู้ตาม พ.ร.ก.ให้อำนาจกระทรวงการคลังกู้เงินเพื่อฟื้นฟูเศรษฐกิจ 4 แสนล้านบาท ที่กำหนดให้กู้เงินภายในปี 53แต่ไม่สามารถเสนอจัดสรรโครงการก่อหนี้ได้ทัน ก็จะพับโครงการทิ้ง ซึ่งจะทำให้เห็นภาพชัดเจนว่าจะเหลือโครงการลงทุนเป็นเม็ดเงินจำนวนเท่าใด
นายพงษ์ภาณุ กล่าวว่า ผลจากการเบิกจ่ายและการจัดเก็บรายได้ที่เกินกว่าเป้าหมาย  จึงทำให้กรมบัญชีกลางมีนโยบายในการทบทวนโครงการที่เสนอขอใช้เงินงบประมาณเหลื่อมปี จำนวน 1.24 หมื่นล้านบาทที่ได้เคยสั่งพับฏชโครงการไป  เพราะเห็นว่ายังมีความจำเป็นต้องดำเนินการต่อ แต่ไม่สามารถใช้งบปีปัจจุบันได้ เนื่องจากรายจ่ายมีจำกัด และความวุ่นวายทางการเมืองทำให้ไม่สามารถก่องบผูกพันธ์ได้ ดังนั้นกรมบัญชีกลางจึงได้ออกหลักเกณฑ์เพื่ออนุมัติให้นำเงินนั้นกลับมาใช้ได้จนถึงสิ้นเดือนก.ย. โดยหน่วยงานไม่ต้องทำหนังสือขอตกลงมาที่กรม
สำหรับหลักเกณฑ์ ประกอบด้วย 1.ขยายเวลาใช้งบประมาณปี 50-52 ที่มีหนี้ผูกพันธ์และมีวงเงินต่ำกว่า 5 หมื่นบาท จากเดิมให้ขยายเวลาเบิกจ่ายเงินเฉพาะเงินงบ 52 ที่มีเงินคงเหลือไม่ต่ำกว่า 5 หมื่นบาท 2.อนุมัติให้ใช้งบปี 46-51 ที่ไม่มีหนี้ผูกพันธ์ จากเดิมกรณีไม่มีหนี้ผูกพันธ์ให้ขยายเฉพาะปี 52 เท่านั้น โดยงบปี 46-49 ต้องมีวงเงินแต่ละรายการมากกว่า 5 ล้านบาท งบปี 50-51 มีวงเงินแต่ละรายการเกิน 2 ล้านบาท